Diari Oficial de la Generalitat Valenciana


Sumari del DOGV 3616, del 02-11-1999 (1999/9247)

DECRET 193/1999, de 19 d'octubre, del Govern Valencià, pel qual s'estableixen les disposicions d'aplicació del Reglament (CE) 2815/1998, de la Comissió, referent a les normes comercials de l'oli d'oliva, pel que fa a les facultats de concedir les autoritzacions necessàries per indicar-ne l'origen, la realització dels controls de comprovació i l'aplicació del règim sancionador.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/10/19/193/dof/vci/html**

### Dades del document

Número de DOGV
:   3616

Data del DOGV
:   02-11-1999

Secció del DOGV
:   I. DISPOSICIONS GENERALS

Número del document
:   1999/9247


Data del document
:   19-10-1999

Organisme emissor
:   Conselleria d'Agricultura, Pesca i Alimentació

Tipus de document
:   Decret

Descriptors 

:   * reglamentació comercial
    * comercialització
    * oli d'oliva
    * oleïcultura
    * control sanitari
    * legislació

DECRET 193/1999, de 19 d'octubre, del Govern Valencià, pel qual s'estableixen les disposicions d'aplicació del Reglament (CE) 2815/1998, de la Comissió, referent a les normes comercials de l'oli d'oliva, pel que fa a les facultats de concedir les autoritzacions necessàries per indicar-ne l'origen, la realització dels controls de comprovació i l'aplicació del règim sancionador. [1999/X9247]
  
En l'article 4 del Reglament (CE) 2.815/1998, de la Comissió, de 22 de desembre (Diario Oficial de las Comunidades Europeas L. 349, de 24 de desembre), s'estableix l'obligació que ?l'oli d'oliva verge extra- i ?l'oli d'oliva verge- l'origen dels quals es designe d'acord amb l'apartat 2 de l'article 3, s'envasaran en una empresa autoritzada per a això, i correspondrà a l'estat membre al territori del qual es troben ubicades les instal·lacions d'envasament la concessió d'aquesta autorització. Així mateix, en l'article 5 s'assenyala l'obligació dels estats membres de realitzar controls per comprovar la conformitat amb les disposicions establides en el Reglament (CE) 2.815/1998, i establir un sistema de sancions financeres que en garantisquen el compliment. D'altra banda, en l'article 7 s'indica que tot això serà aplicable fins al 31 d'octubre de 2001.
  
En el Reglament (CE) 640/1999, de la Comissió, de 25 de març (Diario Oficial de las Comunidades Europeas L. 82, de 26 de març), pel qual es modifica el Reglament (CE) 2.815/1998, es posposa la data límit per a l'aplicació de les exigències d'etiquetatge previstes en l'article 6 fins al 30 de juny de 1999, perquè s'esgoten les existències d'etiquetes i envasaments ja impresos en poder dels operadors.
  
La Generalitat Valenciana, d'acord amb l'article 34.1.4. de l'Estatut d'Autonomia, té atribuïda la competència plena en matèria d'agricultura i ramaderia, i per mitjà del Reial Decret 207/1995, de 10 de febrer (Boletín Oficial del Estado núm. 51, d'1 de març) rep la transferència de l'estat de les funcions i els serveis en matèria de defensa contra fraus, la qual va ser assignada a la Conselleria d'Agricultura, Pesca i Alimentació per mitjà del Decret 3/1995, de 23 de març, del president de la Generalitat Valenciana (Diari Oficial de la Generalitat Valenciana núm. 2.480, de 30 de març).
  
Per tant, la responsabilitat d'autoritzar les empreses per realitzar l'envasament, amb la indicació de l'origen, per a ?l'oli d'oliva verge extra- i ?l'oli d'oliva verge?, l'establiment d'un registre d'envasadors i la realització dels controls de conformitat per als productes esmentats correspon a la Conselleria d'Agricultura, Pesca i Alimentació.
  
Pel que fa a l'establiment d'un sistema de sancions financeres que garantisquen el compliment del Reglament 2.815/1998, el Govern Valencià va aprovar el Decret 153/1996, de 30 de juliol (Diari Oficial de la Generalitat Valenciana núm. 2.807, de 9 d'agost), pel qual es regulen les infraccions, el procediment i la competència sancionadora en matèria de defensa de la qualitat agroalimentària, que desplega el capítol V de la Llei 12/1994, de 28 de desembre, de Mesures Administratives i de modificació del Text Articulat de la Llei de Bases de Taxes de la Generalitat Valenciana, aprovat per mitjà del Decret Legislatiu de 22 de desembre de 1984, del Govern Valencià (Diari Oficial de la Generalitat Valenciana núm. 2.418, de 12 de desembre de 1994).
  
D'acord amb això, de conformitat amb el dictamen del Consell Jurídic Consultiu de la Comunitat Valenciana, i a proposta de la consellera d'Agricultura, Pesca i Alimentació, després de la deliberació del Govern Valencià, en la reunió del dia 19 d'octubre de 1999,
  
DECRETE
  
Article 1. Autoritat competent
  
1. Per fer complir les disposicions establides en el Reglament (CE) 2.815/1998, s'encomana a l'Institut Valencià de Qualitat Agroalimentària, a través del Servei de Control de Qualitat, les competències següents:
  
- La tramitació del procediment, com també la proposta de la resolució corresponent, per concedir l'autorització a les plantes envasadores o instal·lacions d'envasament de ?l'oli d'oliva verge extra- i de ?l'oli d'oliva verge?, d'ara endavant ?envasadores autoritzades?, perquè puguen indicar-ne la procedència als envasaments o a les etiquetes d'aquests envasaments destinats als consumidors dels estats membres de la Unió Europea, i establir-ne el registre.
  
- La realització dels controls de conformitat que permeten fer complir les disposicions establides en l'esmentat Reglament (CE) 2.815/1998 i en aquest decret.
  
2. La proposta de resolució serà elevada a la consellera d'Agricultura, Pesca i Alimentació perquè concedisca l'autorització corresponent.
  
Article 2. Qualificació de les envasadores autoritzades
  
1. Tota envasadora autoritzada ubicada en l'àmbit geogràfic de la Comunitat Valenciana que ho sol·licite, s'avaluarà i, si escau, es qualificarà de manera individualitzada i independent per poder indicar la designació de l'origen de l'oli en l'etiquetatge.
  
2. Hauran de complir els requisits establits en l'apartat 2 de l'article 4 del Reglament (CE) 2.815/1998.
  
3. Per obtenir la qualificació, les envasadores autoritzades presentaran una sol·licitud dirigida a l'Institut Valencià de Qualitat Agroalimentària, el model de la qual figura en l'annex I, acompanyada d'una memòria en la qual es descriuran les activitats que cal realitzar i els registres documentats per al seguiment dels productes. La presentació de sol·licituds, com també el procediment d'autorització, s'ajustaran al que es disposa en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No obstant això, el termini màxim en el qual s'ha de notificar la resolució expressa serà d'un mes.
  
4. La qualificació serà vàlida fins al 31 d'octubre de 2001. En tot cas, la qualificació caducarà abans de la data que es consigna per defecte o falta d'activitat de l'empresa envasadora autoritzada, amb la comunicació oportuna.
  
5. La indicació de procedència es realitzarà exclusivament d'acord amb el que es disposa en l'apartat 2 de l'article 3 del Reglament (CE) 2.815/1998.
  
6. Als mesos de gener dels anys 2000 i 2001, es remetrà la relació de les envasadores autoritzades durant l'exercici anterior a la Direcció General d'Alimentació del Ministeri d'Agricultura, Pesca i Alimentació.
  
Article 3. Registre de les empreses envasadores autoritzades
  
1. Es crea el registre de les empreses envasadores autoritzades de la Comunitat Valenciana que a l'etiquetatge indiquen la procedència de l'oli d'acord amb el Reglament (CE) 2.815/1998 per a ?l'oli d'oliva verge extra- i ?l'oli d'oliva verge?.
  
2. A cada envasadora autoritzada se li atorgarà un codi d'identificació alfanumèric que estarà format pel número de registre d'indústries agràries corresponent a l'establiment, seguit de les sigles AD (Autorització de Designació) acompanyades d'una xifra de tres dígits que s'atorgarà de forma correlativa. Aquest codi haurà de figurar obligatòriament a l'etiquetatge.
  
3. La inclusió en el registre de les empreses envasadores autoritzades es realitzarà d'ofici i, per tant, a la sol·licitud de qualificació caldrà afegir els documents següents:
  
a) Justificació de trobar-se inscrites en els registres Sanitari i d'Indústries Agràries.
  
b) Relació de productes que envasarà i marques que utilitzarà. En cas que envase oli d'altres empreses, haurà d'adjuntar-hi l'autorització del propietari de la marca de què es tracte.
  
c) Croquis de la ubicació i de les instal·lacions, amb la descripció d'aquestes, inclosos els equipaments disponibles per a la preparació, l'envasament i l'emmagatzematge dels olis.
  
4. El registre tindrà validesa fins al 31 d'octubre de 2001, encara que es podrà donar de baixa amb anterioritat als que hauran cessat en l'activitat.
  
Article 4. Els controls de conformitat
  
El Servei de Control de Qualitat realitzarà els controls previstos en l'apartat 1 de l'article 5 del Reglament (CE) 2.815/1998 a totes les envasadores autoritzades.
  
Article 5. Infraccions i sancions
  
Les infraccions o els incompliments del que s'estableix en aquest decret es qualificaran i se sancionaran d'acord amb el que es disposa en el capítol V de la Llei 12/1994, de 28 de desembre, el desplegament del qual es va dictar en el Decret 153/1996, de 30 de juliol, del Govern Valencià, pel qual es regulen les infraccions, el procediment i la competència sancionadora en matèria de defensa de la qualitat agroalimentària.
  
DISPOSICIONS FINALS
  
Primera. Desenvolupament reglamentari
  
La Conselleria d'Agricultura, Pesca i Alimentació podrà dictar les disposicions necessàries per a l'execució i aplicació del que es disposa en aquest decret.
  
Segona. Entrada en vigor
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 19 d'octubre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX I
  
Sol·licitud de qualificació com a
  
empresa envasadora autoritzada
  
1. DADES DEL SOL·LICITANT
  
PRIMER COGNOM SEGON COGNOM NOM
  
DNI/NIF COM A
  
2. DADES DEL TITULAR DE L'ENVASADORA
  
NOM I COGNOMS O RAÓ SOCIAL
  
ADREÇA DE LA INDÚSTRIA LOCALITAT
  
NÚM. RIA TELÈFON FAX CIF/NIF
  
ADREÇA A L'EFECTE DE NOTIFICACIÓ LOCALITAT
  
MUNICIPI CP PROVÍNCIA
  
3. DECLARACIÓ, OBLIGACIONS, SOL·LICITUD, LLOC, DATA I FIRMA
  
Declare sota la meua expressa responsabilitat que són certes les dades que figuren en aquesta sol·licitud, i em compromet al compliment de les obligacions següents:
  
1. Disposar de les instal·lacions d'envasament adequades i complir les condicions establides en l'article 4 del Reglament CE 2.815/1998.
  
2. Disposar de procediments documentats que descriuran els registres per al seguiment dels productes.
  
3. Comunicar a l'Institut de Qualitat Agroalimentària qualsevol canvi que es produïsca a les instal·lacions.
  
4. Sotmetre's als controls previstos en l'article 5 del Reglament CE 2.815/1998.
  
Així mateix s'hi adjunta la documentació següent:
  
5. Justificació d'estar inscrita en el Registre Sanitari.
  
6. Justificació d'estar inscrita en el Registre d'Indústries Agràries (RIA).
  
7. Relació de productes que s'hi envasaran i marques que utilitzarà.
  
8. Croquis de la ubicació i de les instal·lacions, inclosos els equipaments disponibles per a la preparació, l'envasament i l'emmagatzematge dels olis.
  
Sol·licite la qualificació com a EMPRESA ENVASADORA AUTORITZADA per indicar la procedència dels olis d'oliva verges a l'etiquetatge.
  
?????????, - d??????????de?-
  
Firma del sol·licitant:
  
SR. DIRECTOR DE L'INSTITUT VALENCIÀ DE QUALITAT AGROALIMENTÀRIA.


Còpia Permalink ELI